ดาวโจนส์ปิดพุ่ง 228 จุด รับคาดการณ์เฟดยังไม่ขึ้นดบ.
ดัชนีดาวโจนส์ตลาดหุ้นนิวยอร์กปิดพุ่งขึ้นกว่า 200 จุดเมื่อคืนนี้ (15 ก.ย.) เนื่องจากนักลงทุนมองว่า ข้อมูลเศรษฐกิจที่อ่อนแอของสหรัฐซึ่งมีการเปิดเผยล่าสุดเมื่อวานนั้น อาจทำให้ธนาคารกลางสหรัฐ (FED) ยังไม่ตัดสินใจปรับขึ้นอัตราดอกเบี้ยในการประชุมวันที่ 16-17 ก.ย.นี้
16 ก.ย. 2558

สำนักข่าวอินโฟเควสท์รายงานว่า ดัชนีเฉลี่ยอุตสาหกรรมดาวโจนส์ปิด (15 ก.ย.) ที่ 16,599.85 จุด พุ่งขึ้น 228.89 จุด หรือ +1.40%, ดัชนี NASDAQ ปิดที่ 4,860.52 จุด เพิ่มขึ้น 54.76 จุด หรือ +1.14% และดัชนี S&amp;P500 ปิดที่ 1,978.09 จุด เพิ่มขึ้น 25.06 จุด หรือ +1.28%
ตลาดหุ้นนิวยอร์กได้รับแรงหนุนจากมุมมองที่ว่า ข้อมูลเศรษฐกิจที่อ่อนแอล่าสุดของสหรัฐนั้น อาจทำให้เฟดใช้เป็นเหตุผลที่จะไม่ปรับขึ้นอัตราดอกเบี้ยในการประชุมวันที่ 16-17 ก.ย.นี้ โดยเมื่อช่วงค่ำวานนี้ตามเวลาไทย กระทรวงพาณิชย์สหรัฐเปิดเผยว่า ยอดค้าปลีกเพิ่มขึ้น 0.2% ในเดือนส.ค. เมื่อเทียบรายเดือน ซึ่งน้อยกว่าที่ตลาดคาดการณ์ว่าจะเพิ่มขึ้น 0.3%
ขณะเดียวกันมีรายงานว่า การผลิตภาคอุตสาหกรรมของสหรัฐปรับตัวลง 0.4% ในเดือนส.ค. เมื่อเทียบรายเดือน ซึ่งมากกว่าที่นักวิเคราะห์คาดว่าจะลดลงเพียง 0.2% อันเป็นผลมาจากผลกระทบของภาวะเศรษฐกิจต่างประเทศที่ซบเซา และตลาดการเงินที่ผันผวน ส่วนอัตราการใช้กำลังการผลิตในเดือนส.ค.ปรับตัวลงสู่ระดับ 77.6% ขณะที่นักวิเคราะห์คาดว่าจะอยู่ที่ระดับ 77.8%
นอกจากนี้ เฟดสาขานิวยอร์กรายงานว่า ดัชนีภาวะธุรกิจโดยรวม (Empire State Index) ขยับขึ้นเล็กน้อยในเดือนก.ย. สู่ระดับ -14.7 จาก -14.9 ในเดือนส.ค. อย่างไรก็ดี ดัชนีเดือนก.ย.ยังคงอยู่ในแดนลบเป็นเดือนที่ 4 ในรอบ 6 เดือน
หุ้นกลุ่มพลังงานดีดตัวขึ้น นำโดยหุ้นเชฟรอน คอร์ป ปรับตัวขึ้น 1.9%, หุ้นกลุ่มรถยนต์ได้รับแรงซื้อส่งเข้าหนุนเช่นกัน โดยหุ้นฟอร์ด มอเตอร์ พุ่งขึ้น 1.3% หุ้นเจนเนอรัล มอเตอร์ ปรับขึ้น 1.4% หุ้นเฟียต ไครสเลอร์ ออโตโมบิลส์ พุ่งขึ้น 3.3%, หุ้นกลุ่มการเงินดีดตัวขึ้น โดยหุ้นมอร์แกน สแตนลีย์ และหุ้นแบงก์ ออฟ อเมริกา ปรับตัวขึ้นอย่างน้อย 2.1% ส่วนหุ้นกลุ่มเทคโนโลยีปรับตัวขึ้นเช่นกัน นำโดยหุ้นไมโครซอฟท์ ดีดตัวขึ้น 2% และหุ้นกูเกิล พุ่งขึ้น 2.1%
ขณะที่นักลงทุนจับตาดูข้อมูลเศรษฐกิจที่สำคัญของสหรัฐในวันนี้ รวมถึงดัชนีราคาผู้บริโภค (CPI) เดือนส.ค., ข้อมูลเงินทุนไหลเข้าและยอดซื้อพันธบัตรรัฐบาลสหรัฐของต่างชาติเดือนก.ค. และดัชนีตลาดที่อยู่อาศัยเดือนก.ย.จากสมาคมผู้สร้างบ้านแห่งชาติ (NAHB)